《亳州哀诗五十韵》
清代·陈璟章

清芬追义门，旧泽溯江水。家风忠孝存，我祖尤杰士。

嗟予生已忠，未得亲杖几。侧闻我父言，泪落难仰视。

我祖秉奇节，勋名耀青史。虽云耀青史，赍恨何时已。

我祖少奇嶷，为学俗儒耻。头角腾霄龙，诗书趋庭鲤。

静参象纬经，深探阴符旨。清尘迈时哲，城府恶谲诡。

随官洛下来，壮怀摅万里。文雄奈数奇，五下考功第。

蹉跎恐终老，弹冠为强仕。献赋杜陵哀，捧檄毛生喜。

天马与神龙，未工奔走技。翩然辞簪组，上堂亲甘瀡。

远望衡山云，乡思起江涘。深夜仰观天，忽讶时事否。

烽燧象已形，四郊多战垒。戎马忽仓皇，赤地痛如毁。

日日闻鬼哭，豺狼满城市。励志思从戎，感时忽抚髀。

群盗弄潢池，寇氛近溱洧。孤城累卵危，端赖中流砥。

天下承平久，武事尽废弛。营屯细柳开，将军大树拟。

组练未成军，干戈遽连轨。深入狐狸穴，逼迫莫能止。

千帐偃熊罴，四围突蛇豕。金甲夜不脱，铁骑昏尽靡。

入齐利用矛，叱项怒裂眦。月死阵云黑，沙暗刃光紫。

慷慨答君王，节义遗孙子。痛哉平生心，马革何处是。

大节天地昭，川流与岳峙。庙食垂千秋，帝德嘉奕世。

我父寻忠骸，虫沙迷旧址。衣冠怆招魂，丹旐归桑梓。

著书虽等身，皆共尘沙委。钱刀谱汉法，韬钤述戚氏。

只馀怀友诗，丛残三四纸。父也表泷阡，涕泣颡有泚。

小子梼昧材，祖武难绳美。方今切隐忧，养痈酿奸宄。

浮云变苍狗，寒山出青兕。谁能作霖雨，几处呼庚癸。

哲人既已遥，国事嗟何裨。我乏班谢才，祖德讵可纪。

嵩山自巍巍，河流自瀰瀰。翘首瞻松楸，谁与荐兰芷。

作者简介：陈璟章，字鹿侪，大兴籍祁阳人。贡生。有《见真吾斋诗集》。